Grenlandsko more
Grenlandsko more jest morski bazen smješten između Grenlanda na zapadu, arhipelaga Svalbard na istoku, Framovog moreuza i Arktičkog okeana na sjeveru i Norveškog mora i Islanda na jugu. Zauzima površinu od 1.205.000 km2. Ponekad se smatra dijelom Arktičkog a ponekad i dijelom Atlantskog okeana i predstavlja vezu između ova dva okeana ali je, zbog leda, njegov sjeverni dio veoma rijetko otvoren za plovidbu. Grenlandsko more omeđuje na zapadu ostrvo Grenland, a na jugu Danski moreuz i Island. Na jugoistoku, iza ostrva Jan Mayen (Norveška) leži ogromno prostranstvo Norveškog mora, čije se proširenje može smatrati Grenlandskim morem. Preko Framovog moreuza na sjeveroistoku, more je omeđeno arhipelagom Svalbard (Norveška). Južni dio Grenlandskog mora ponekad se naziva i Islandsko more. Dno Grenlandskog mora je depresija omeđena s juga podvodnim grenlandsko-islandskim grebenom, a na istoku Mohnsovim grebenom i grebenom Knipovich (dijelovi Srednjoatlantskog grebena). Na zapadu, dno se diže prema širokom obalnom pojasu Grenlanda. Najveća izmjerena dubina Grenlandskog mora je 4846 metra, dok mu je prosječna dubina oko 1450 metara. Grenlandsko more je gusto naseljeno nižim formama života sa dna lanca ishrane. Veliki beskičmenjaci, ribe, ptice i sisari (uključujući tuljane, kitove i delfine), svi se hrane manjim beskičmenjacima i malim organizmima.